Document ID: 31990R2025

*****
ΚΑΝΟΝΙΣΜΟΣ (ΕΟΚ) αριθ. 2025/90 ΤΗΣ ΕΠΙΤΡΟΠΗΣ
της 16ης Ιουλίου 1990
για τροποποίηση του κανονισμού (ΕΟΚ) αριθ. 1562/85 για λεπτομέρειες εφαρμογής των μέτρων που αποσκοπούν στην προώθηση της μεταποιήσεως ορισμένων εσπεριδοειδών και της εμπορίας των μεταποιημένων προϊόντων με βάση τα λεμόνια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2601/69 του Συμβουλίου της 18ης Δεκεμβρίου 1969 για την πρόβλεψη ειδικών μέτρων για την προώθηση της μεταποιήσεως για τα μανταρίνια, τα σατσούμας, τις κλημεντίνες και τα πορτοκάλια (1), όπως τροποποιήθηκε τελευταία από τον κανονισμό (ΕΟΚ) αριθ. 3848/89 (2), και ιδίως το άρθρο 3 παράγραφος 1,
τον κανονισμό (ΕΟΚ) αριθ. 1035/77 του Συμβουλίου της 17ης Μαΐου 1977 για την πρόβλεψη ειδικών μέτρων για την προώθηση της εμπορίας των μεταποιημένων προϊόντων με βάση τα λεμόνια (3), όπως τροποποιήθηκε τελευταία από τον κανονισμό (ΕΟΚ) αριθ. 1199/90 (4), και ιδίως το άρθρο 1 παράγραφος 3,
Εκτιμώντας:
ότι ο κανονισμός (ΕΟΚ) αριθ. 1502/85 της Επιτροπής της 7ης Ιουνίου 1985 (5), όπως τροποποιήθηκε τελευταία από τον κανονισμό (ΕΟΚ) αριθ. 2987/89 (6),προβλέπει στο άρθρο 12 ότι οι μεταποιητές πρέπει να υποβάλουν την αίτηση χορηγήσεως της χρηματικής αντιστάθμισης στον αρμόδιο οργανισμό του κράτους μέλους, το αργότερο εντός τριάντα ημερών μετά το τέλος των εργασιών μεταποιήσεως· ότι οι διοικητικές απαιτήσεις που εμφανίσθησαν σε ορισμένα κράτη μέλη καθιστούν δύσκολη την τήρηση της προθεσμίας αυτής και, συνεπώς, πρέπει να καθορισθεί η τελευταία σε εξήντα ημέρες και να πραγματοποιηθούν οι αναγκαίες προσαρμογές·
ότι, για την καλή λειτουργία του συστήματος του κατωφλίου παρεμβάσεως των λεμονιών, πρέπει να είναι γνωστές οι ποσότητες που παραδίδονται στη μεταποίηση στα πλαίσια του κανονισμού (ΕΟΚ) αριθ. 1035/77, μεταξύ 1ης Μαρτίου και 28/29 Φεβρουαρίου επομένου έτους·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1562/85 τροποποιείται ως εξής:
1. Στο άρθρο 12 στις παραγράφους 1 και 2, η προθεσμία « τριάντα ημέρες» αντικαθίσταται από την προθεσμία «εξήντα ημέρες» .
2. Το άρθρο 20 τροποποιείται ως εξής:
1. Η εισαγωγική φράση αντικαθίσταται από το ακόλουθο κείμενο:
«Κάθε κράτος μέλος ανακοινώνει στην Επιτροπή, το αργότερο τρεις μήνες μετά το τέλος της περιόδου εμπορίας κάθε προϊόντος: »
2. Μετά το σημείο 7 προστίθεται το ακόλουθο εδάφιο:
«Κάθε κράτος μέλος διαβιβάζει στην Επιτροπή, το αργότερο στις 31 Μαρτίου κάθε έτους, τις ποσότητες των λεμονιών που παραδόθηκαν στην παρέμβαση μεταξύ 1ης Μαρτίου του προηγουμένου έτους και 28/29 Φεβρουαρίου του τρέχοντος έτους στα πλαίσια του κανονισμού (ΕΟΚ) αριθ. 1035/77».
Άρθρο 2
Για την περίοδο εμπορίας 1989/90, οι αιτήσεις χορηγήσεως της χρηματικής αντιστάθμισης υποβάλλονται το αργότερο:
- στις 15 Ιουλίου 1990 για τα μανταρίνια, τα σατσούμας και τις κλημεντίνες,
- στις 31 Ιουλίου 1990 για τα λεμόνια.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1990.

Labels: 3
17
11